የእንግሊዝ ወግ አጥባቂ ፓርቲ ጥምር  መንግሥት  ለመመሥረት ፍላጎት አሳየ
በእንግሊዝ ባለፈው በተካሄደው  አጠቃላይ  ምርጫ  መንግሥት ለመመሥረት የሚያስችለውን  ድምጽ ያላገኘው  የወግ አጥባቂ  ፓርቲ ጥምር  መንግሥትን ለመመሥረት ፍላጎት  ማሳየቱ ተገለጸ  ። 45 ነጥብ 8 ሚሊዮን እንግሊዛውያን ድምፅ በሠጡበት የእንግሊዝ ምክር ቤት ምርጫ በጠቅላይ ሚኒስትር ቴሬዛ ሜይ የሚመራው ወግ አጥባቂ ፓርቲን አጣብቂኝ ውስጥ ከቶ ማለፉ ይታወሳል፡፡የጠቅላይ ሚኒስትር ቴሬዛ ሜይ ፓርቲ ከአጠቃላይ የእንግሊዝ ምክር ቤት 650 መቀመጫ ለሥልጣን የሚያበቃውን 326 ወንበር ማግኘት ተስኖት ነበር ምርጫውን ያጠናቀቀው፡፡ወግ አጥባቂ ፓርቲው 318 ድምፅ ሲያገኝ በጀርሚ ኮርቢን የሚመራው ሌበር ፓርቲ 262 መቀመጫዎችን አግኝቶ ነበር፡፡ ይህን ውጤት ተከትሎ ሌበር ፓርቲ ጠቅላይ ሚኒስትሯ ሥልጣናቸውን እንዲለቁ ጥሪ አቅርቧል፡፡ጠቅላይ ሚኒስትሯ የሌበር ፓርቲን የሥልጣን ይልቀቁ ጥያቄ ወደ ጎን በመተው በእንግሊዝ መረጋጋት እንዲሰፍን ፓርቲያቸው ጠንክሮ እንደሚሰራ ጠቁመው መንግስት ለመመስረትም ፍላጎት እንዳላቸው ማንፀባረቃቸው ይታወሳል፡፡በምርጫው 10 የምክር ቤት ወንበር ካገኘው የሰሜን አየር ላንዱ ዲሞክራክ ዩኒየኒስት ፓርቲ(ዲዩፒ) ጋር ጥምር መንግስት ለመፍጠር ማሰባቸውም በተለያዩ መገናኛ ብዙኃን ነበር፡፡  ጠቅላይ ሚኒስትር ሜይ ለዲዩፒ ፓርቲ ጥያቄ ማቅረባቸውም ተመልክቷል፡፡ዲዩፒና ወግ አጥባቂው ፓርቲ ለአስራ አምስት ቀናት ሲመክሩ ቆይተው አሁን ስምምነት ላይ መድረሳቸውን ቢቢሲ አስታውቋል፡፡ዲዩፒ የጠቅላይ ሚኒስትር ቴሬዛ ሜይን መንግስት ለመደገፍ መስማማቱን በፊርማው አረጋግጧል፡፡ እዚህ ደረጃ ላይ ለመድረስ የተለያዩ ስምምነቶች መካሄዳቸው በዘገባው ተመልክቷል፡፡ከእነዚህም መካከል ለሚቀጥሉት ሁለት ዓመታት ለሰሜን አየር ላንድ የአንድ ቢሊዮን ፓውንድ ተጨማሪ በጀት እንዲፈቀድ ስምምነት ላይ ተደርሷል፡፡ ይህም ቀደም ሲል ሊለቀቅ የታቀደውን አምስት መቶ ሚሊዮን ፓውንድ ወደ አንድ ነጥብ አምስት ቢሊዮን ፓውንድ ያሳድጋል፡፡በጀቱም በሰሜን አየር ላንድ መሰረተ ልማት፣ጤናና ትምህርትን ለማስፋፋት ይውላል ተብሏል፡፡ከዚህ በተጨማሪም ለሰሜን አየር ላንድ ጡረተኛ ወታደሮች በየዓመቱ የሚሰጠው የጡረታ መዋጮ በሁለት ነጥብ አምስት እንዲጨምር ይደረጋል፡፡ ለነዳጅ የሚደረገው ድጎማም እንደበፊቱ ይቀጥላል ነው የተባለው፡፡የዲሞክራት ዩኒየኒስት ፓርቲ መሪ አርሊኔ ፎሰተር ስምምነቱ ለሰሜን አየርላንድና ለእንግሊዝ የላቀ ጠቀሜታ አለው ብለዋል፡፡ ከአገሪቱ አጠቃላይ ዓመታዊ የምርት ዕድገት ሁለት በመቶው ለመከላከያ ኃይል እንዲውል መስማማታቸውን ገልፀዋል፡፡ በስምምነቱ የተደረሰባቸው ጉዳዮች ለእንግሊዝና ለሰሜን አየር ላንድ ልማትና ዕድገት ትልቅ ሚና እንደሚጫወት አስታውሰዋል፡፡ጠቅላይ ሚኒስትር ሜይ በበኩላቸው ስምምነቱን በአጭር ዓረፍተ ነገር ‹‹በጣም ጥሩ ነው›› ሲሉ ተደምጠዋል፡፡